פָּרָשַׁת נִצָּבִים וְיֵלֵךְ/ גַּעְגּוּעַ מֵעֵבֶר לַיָּם/שולי גלעדי

דמויות: 1. בן 2. אבא

בֵּן: (פּוֹתֵחַ דַּף וּמְנַסֶּה לַחְשֹׁב אֵיךְ לְהַתְחִיל לִכְתֹּב) אַבָּא, (עוֹצֵר לַחְשֹׁב שׁוּב, מַתְחִיל לִכְתֹּב) זֶה שָׁנִים רַבּוֹת שֶׁאֲנִי נִמְצָא בְּגָלוּת, רָחוֹק מִמְּךָ...וְרַק הַיּוֹם אֲנִי מֵעֵז לְנַסּוֹת וְלִכְתֹּב לְךָ כַּמָּה מִלִּים, אוּלַי לֹא מַגִּיעַ לִי שֶׁתִּקְרָא אֶת מִכְתָּבִי? אַךְ אֲנִי מִתְגַּעְגֵּעַ אֵלֵייךָ וְאֵינִי יָכוֹל שֶׁלֹּא לְנַסּוֹת וְלִכְתֹּב לְךָ אֶת אֲשֶׁר עַל לִבִּי. אֲנִי זוֹכֵר הֵיטֵב אֶת יְמֵי יַלְדוֹתִי הָעַלִּיזִים בִּמְחִצָּתְךָ, אֲנִי זוֹכֵר אֶת הַפִּנּוּק וְאֶת הַשִּׂמְחָה בָּאַרְמוֹן בִּזְמַן שֶׁהָיִיתִי מִשְׁתַּעֲשֵׁעַ קָרוֹב אֵלֵייךָ, אֲנִי גַּם זוֹכֵר אֶת יְמֵי נְעוּרַי, אֵיךְ יָשַׁבְתִּי בָּאַרְמוֹן הַיָּפֶה שֶׁלָּנוּ וְאֵרַחְתִּי אֲנָשִׁים זָרִים, אֲנָשִׁים זָרִים שֶׁיָּדַעְתִּי שֶׁאַתָּה לֹא אוֹהֵב וְלֹא מַרְשֶׁה לִי לְאָרֵחַ אוֹתָם, אַךְ בְּאוֹתָם יָמִים הָאוֹרְחִים הָאֵלֶּה קָסְמוּ לִי, הֵם הָיוּ יוֹשְׁבִים אִתִּי יַחַד וּמִסְפָּרִים לִי עַל מְקוֹמוֹת רְחוֹקִים, הֵם אָהֲבוּ לְסַפֵּר לִי עַל מְלָכִים אֲחֵרִים וְעַל אַרְמוֹנוֹת גְּדוֹלִים וְיָפִים מִשֶּׁלָּנוּ... הֶאֱמַנְתִּי לָהֶם וְלֹא שַׂמְתִּי לֵב שֶׁלָּאַט לְאַט (וְאוּלַי בְּעֶצֶם דֵּי מַהֵר) הִתְחַלְתִּי לְחַקּוֹת אֶת דִּבּוּרָם וְגַם לְהִתְנַהֵג בְּדִיּוּק כְּמוֹהֶם, בַּזְּמַן הַהוּא עֲדַיִן יָשַׁבְתִּי בְּתוֹךְ הָאַרְמוֹן אַךְ לִבִּי הָיָה בְּאַרְמוֹנוֹת אֲחֵרִים וְלֹא הִפְרִיעַ לִי לִרְאוֹת אֵיךְ הַחֶדֶר שֶׁלִּי וְהָאַרְמוֹן הוֹלְכִים וּמִתְפּוֹרְרִים, כַּנִּרְאֶה שֶׁרָצִיתִי לִבְרֹחַ... אַךְ זֶה לֹא אֲנִי שֶׁבָּרַחְתִּי בַּסּוֹף, זֶה אַתָּה שֶׁלָּקַחְתָּ אוֹתְךָ בַּיָּדַיִם שֶׁלְּךָ וְהוֹצֵאתָ אוֹתִי מֵהָאַרְמוֹן, הוֹצֵאתָ אוֹתִי מֵהַבַּיִת, כָּעַסְתָּ עָלַי שֶׁשָּׁבַרְתִּי אֶת הַחֶדֶר שֶׁלִּי וַאֲנִי כָּעַסְתִּי עָלֶיךָ... אַבָּא, הַיּוֹם הָאוֹרְחִים הַזָּרִים הֵם הַשְּׁכֵנִים הֲכִי רָעִים שֶׁלִּי, אֲנִי שׂוֹנֵא אוֹתָם וְהֵם שׂוֹנְאִים אוֹתִי, הַיּוֹם אֲנִי יוֹדֵעַ שֶׁאֵין אַף מֶלֶךְ כָּמוֹךָ וְאֵין שׁוּם אַרְמוֹן אַחֵר, **הַאִם תְּרַחֵם עַל** **בִּנְּךָ?** אֲנִי חַי לְלֹא אַרְמוֹן וּלְלֹא בַּיִת וְרַק גַּעְגּוּעַ יָשָׁן אֵלֶיךָ מַשְׁאִיר אוֹתִי עֲדַיִן בַּתִּקְוָה.

אַבָּא: (מוֹצִיא מִכְתָּב מוּכָן וּמַקְרִיא) בְּנִי הָאָהוּב, אֶת הַמִּכְתָּב שֶׁאַתָּה קוֹרֵא הַיּוֹם, כָּתַבְתִּי כְּבָר לִפְנֵי שָׁנִים רַבּוֹת, אֶת הַדְּבָרִים הַלָּלוּ כָּתַבְתִּי בַּיּוֹם בּוֹ הוֹצֵאתִי אוֹתְךָ בְּכַעַס מֵאַרְמוֹנִי , מִבֵּיתֵנוּ... בְּאוֹתוֹ רֶגַע שֶׁיָּצָאתָ בַּזַּעַם מֵהָאַרְמוֹן יָשַׁבְתִּי וְכָתַבְתִּי לְךָ אֶת מִכְתַּב הָאַהֲבָה וְהַגַּעְגּוּעַ הַזֶּה... אֲנִי מְקַוֶּה שֶׁלֹּא יַעַבְרוּ יָמִים רַבִּים עַד שֶׁתִּקְרָא אֶת הַמִּכְתָּב, הוּא מוּכָן וּמְזֻמָּן לְךָ וּבְרֶגַע שֶׁתִּכְתֹּב אֵלַי וַאֲפִלּוּ רַק כַּמָּה מִלִּים , אֲמַהֵר וְאָרִיץ אֶת הַמִּכְתָּב הַזֶּה אֵלַיִךְ. **אִם יִהְיֶה נִדְחֶךָ מִקְּצֵה הַשָּׁמַיִם מִשָּׁם אֲקַבֶּצְךָ**, בְּכָל מָקוֹם שֶׁלֹּא תִּהְיֶה אֲפִלּוּ אִם תַּגִּיעַ לַמָּקוֹם הֲכִי רָחוֹק בָּעוֹלָם, אֲנִי אֲקַבֶּצְךָ אוֹתְךָ וְאַחְזִיר אוֹתְךָ בְּאַהֲבָה אֵלַי, אָשִׁיב אוֹתְךָ אֶל הָאַרְמוֹן שֶׁלָּנוּ, אֲנִי אָמוּל אֶת לְבָבְךָ שֶׁתִּהְיֶה אַהֲבָה גְּדוֹלָה בְּלִבְּךָ וְתִרְצֶה תָּמִיד לְהִשָּׁאֵר לְיָדִי וּלְהִשְׁתַּעֲשֵׁעַ בָּאַרְמוֹן כְּמוֹ בַּיָּמִים הַטּוֹבִים שֶׁלָּנוּ... הָאוֹרְחִים הַזָּרִים, הַשְּׁכֵנִים הָרָעִים שֶׁלְּךָ יְקַבְּלוּ גַּם הֵם אֶת מָה שֶׁמַּגִּיעַ לָהֶם וּמִי כָּמוֹנִי יוֹדֵעַ כַּמָּה סֵבֶל וְצַעַר הֵם גָּרְמוּ לְךָ, בְּקָרוֹב מְאֹד הֵם יֶשְׁנוֹ בָּרְחוֹב וְאִלּוּ לְךָ בֵּן יָקָר כְּבָר מְחַכָּה וּמֻצַּעַת מִטָּה חַמָּה וְרַכָּה בָּאַרְמוֹן, הַכֹּל עֲרֹךְ וּמוּכָן לְבוֹאֲךָ.. שׁוּב אֵלַי וְאָשׁוּב אֵלֵייךָ, אֲנִי שָׂשׂ עָלֶיךָ **וּמְחַכֶּה לְךָ בְּכָל לְבָבִי וּבְכָל נַפְשִׁי**.